Document ID: 32005D0924

KOMISJONI OTSUS,
21. detsember 2005
nimekirja kohta, mis nõukogu määruse (EÜ) nr 980/2005 (üldiste tariifsete soodustuste kava kohaldamise kohta) artikli 26 punktis e sätestatu alusel tuleb koostada soodustatud riikidest, kes vastavad säästvat arengut ja head valitsemistava stimuleeriva erikorra kohaldamise tingimustele
(2005/924/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuni 2005. aasta määrust (EÜ) nr 980/2005 üldiste tariifsete soodustuste kava kohaldamise kohta, (1) eriti selle artikleid 11 ja 26,
ning arvestades järgmist:
(1)
Määrusega (EÜ) nr 980/2005 nähakse ette, et arengumaade suhtes, kes täidavad teatavaid säästva arengu ja hea valitsemistava nõudeid, kohaldatakse stimuleerivat erikorda.
(2)
Iga arengumaa, kes soovib kasutada stimuleeriva erikorra eeliseid, on esitanud kirjaliku taotluse 31. oktoobriks 2005 koos põhjaliku teabega asjaomaste konventsioonide ratifitseerimise ning õigusaktide ja konventsioonide sätete tõhusa rakendamise meetmete kohta, samuti oma kohustuse kohta aktsepteerida ja täielikult järgida asjaomaste konventsioonide ja seonduvate õigusaktidega ettenähtud kontrollimehhanismi.
(3)
Komisjon on vastavalt määruse (EÜ) nr 980/2005 artikli 11 sätetele kõnealused taotlused läbi vaadanud ja koostanud lõpliku nimekirja soodustatud riikidest, kes vastavad asjaomastele kriteeriumidele. Seega tuleks kõnealuste riikide suhtes kohaldada stimuleerivat erikorda ajavahemikul 1. jaanuarist 2006 kuni 31. detsembrini 2008.
(4)
Käesoleva otsusega ettenähtud meetmed on kooskõlas üldiste tariifsete soodustuste komitee arvamusega,
ON VASTU VÕTNUD JÄRGMISE OTSUSE:
Ainus artikkel
Ajavahemikul 1. jaanuarist 2006 kuni 31. detsembrini 2008 kohaldatakse määrusega (EÜ) nr 980/2005 ettenähtud säästvat arengut ja head valitsemistava stimuleerivat erikorda järgmiste arengumaade suhtes:
(BO)
Boliivia
(CO)
Colombia
(CR)
Costa Rica
(EC)
Ecuador
(GE)
Gruusia
(GT)
Guatemala
(HN)
Honduras
(LK)
Sri Lanka
(MD)
Moldova Vabariik
(MN)
Mongoolia
(NI)
Nicaragua
(PA)
Panama
(PE)
Peruu
(SV)
El Salvador
(VE)
Venezuela
Brüssel, 21. detsember 2005

Labels: 10
3
15
19